Illum, il-Kummissjoni tieħu azzjoni legali kontra 18-il Stat Membru talli naqsu milli jiżguraw l-implimentazzjoni xierqa tar-regoli tal-UE għall-valutazzjoni tal-proporzjonalità tar-regolamentazzjoni l-ġdida tal-professjonijiet. Id-Direttiva tal-2018 dwar test tal-proporzjonalità qabel l-adozzjoni ta' regolamentazzjoni ġdida tal-professjonijiet teħtieġ li l-Istati Membri jiżguraw li kwalunkwe rekwiżit għall-professjonijiet li jintroduċu, jkun neċessarju u bilanċjat. Id-Direttiva tipprovdi sett ta' kriterji biex jiġu evitati regoli nazzjonali ta' piż bla bżonn, li minħabba fihom jista' jkun diffiċli għal kandidati kwalifikati biex jaċċessaw firxa wiesgħa ta' professjonijiet jew biex jeżerċitawhom. Fl-aħħar mill-aħħar, in-nuqqas ta' implimentazzjoni xierqa tar-regoli tal-UE dwar it-testijiet tal-proporzjonalità jista' jkun ta' żvantaġġ għall-konsumaturi fil-forma ta' prezzijiet eċċessivi, jikkomprometti l-iżvilupp ta' servizzi innovattivi jew saħansitra jwassal għal aċċess insuffiċjenti għal servizzi importanti. Id-Direttiva hija għodda b'saħħitha biex tiffaċilita l-aċċess għall-attivitajiet regolati minn professjonisti madwar l-UE u l-eżerċizzju tagħhom. L-azzjoni meħuda llum biex tiżgura l-implimentazzjoni xierqa tagħha se tgħin biex tipprevjeni jew tneħħi l-ostakli sproporzjonati fis-Suq Uniku, f'konformità mal-objettivi tal-Pjan ta' Azzjoni għall-Infurzar tas-Suq Uniku tal-UE. Din il-kwistjoni taffettwa ħafna Ewropej: madwar 50 miljun ruħ, 22 % tal-forza tax-xogħol Ewropea, jaħdmu fi professjonijiet li għalihom l-aċċess huwa ristrett għal dawk fil-pussess ta' kwalifiki speċifiċi jew li għalihom huwa protett l-użu ta' titlu speċifiku, eż. l-avukati jew l-ispiżjara. Spiss ikun hemm ukoll rekwiżiti speċifiċi dwar kif il-professjoni tista' tiġi eżerċitata, bħal limitazzjonijiet fuq min jista' jkollu l-ishma ta' dawk il-kumpaniji jew kif dawn is-servizzi jistgħu jiġu reklamati. L-iżgurar li tali regoli jkunu ġustifikati u proporzjonati joħloq benefiċċji konkreti għaċ-ċittadini Ewropej, kemm għall-professjonisti kif ukoll għall-konsumaturi. Wara li vvalutat bir-reqqa l-miżuri ta' traspożizzjoni nazzjonali, il-Kummissjoni sabet li diversi rekwiżiti ma kinux implimentati kif suppost minn xi Stati Membri u li kien hemm riskju li fil-prattika, id-Direttiva ma tkunx effettiva. Għalhekk, iddeċidiet li tiftaħ proċedimenti ta' ksur kontra l-Awstrija, il-Bulgarija, il-Kroazja, ir-Repubblika Ċeka, id-Danimarka, il-Finlandja, Franza, il-Ġermanja, il-Greċja, l-Ungerija, il-Litwanja, in-Netherlands, il-Polonja, il-Portugall, ir-Rumanija, is-Slovakkja, is-Slovenja u l-Iżvezja. L-iżjed problemi sinifikanti identifikati mill-Kummissjoni huma dawn li ġejjin: L-Istati Membri kkonċernati kollha għandhom xahrejn biex jirrispondu għall-argumenti li qajmet il-Kummissjoni. Inkella, il-Kummissjoni tista' tiddeċiedi li tibagħtilhom opinjoni motivata. Filwaqt li xi drabi tkun meħtieġa azzjoni legali, il-Kummissjoni taħdem ukoll id f'id mal-Istati Membri biex tiżgura li r-regolamentazzjoni professjonali tkun “adatta għall-iskop”. F'Lulju 2021, il-Kummissjoni adottat rakkomandazzjonijiet għar-riformi aġġornati dwar ir-regolamentazzjoni ta' seba' servizzi kummerċjali professjonali. periti, inġiniera, avukati, kontabilisti, aġenti tal-privattivi, aġenti tal-propjetà immobbli u gwidi turistiċi. Dawn ir-rakkomandazzjonijiet jgħinu biex jiġu identifikati opportunitajiet għal riforma tar-regolamentazzjoni nazzjonali attwalment fis-seħħ. Għalkemm il-Kummissjoni kkonkludiet li l-progress kien tassew limitat mill-adozzjoni tal-ewwel sett ta' rakkomandazzjonijiet fl-2017, xi Stati Membri introduċew riformi utli: Il-Kummissjoni u l-Istati Membri jaħdmu wkoll flimkien fil-kuntest tat-Task Force għall-Infurzar fis-Suq Uniku (SMET) biex jindirizzaw l-ostakli għas-suq uniku, fosthom il-verifiki minn qabel tal-kwalifiki għall-forniment ta' servizzi temporanji u rekwiżiti eċċessivi għal dokumenti li jridu jiġu pprovduti biex il-kwalifiki professjonali jiġu rikonoxxuti. F'Settembru 2021, SMET ippubblika l-ewwel rapport tiegħu li juri riżultati tanġibbli: wara biss ftit xhur mit-tħaddim tat-Task Force, ir-rekwiżiti għall-verifiki minn qabel tal-kwalifiki tneħħew għal aktar minn 210 professjonijiet. L-Istati Membri qed jeżaminaw ukoll ir-regoli u l-prattiki li għandhom fis-seħħ biex jidentifikaw dawk li jistgħu jneħħu. Iċ-ċittadini jew in-negozji tal-UE li jiffaċċjaw ostakli fi Stat Membru ieħor jistgħu jiksbu għajnuna konkreta permezz tan-network SOLVIT. Dan in-network ta' ċentri fl-amministrazzjonijiet nazzjonali jsolvi problemi relatati mal-applikazzjoni skorretta tar-regoli tal-UE mill-awtoritajiet nazzjonali. Fil-qasam tar-rikonoxximent tal-kwalifiki professjonali, SOLVIT għen 'il fuq minn 260 professjonist fl-2019-2020 bi problemi relatati mar-rikonoxximent tal-kwalifiki professjonali tagħhom u kiseb soluzzjonijiet sodisfaċenti fi 80 % tal-każijiet. Bħala eżempju konkret reċenti, SOLVIT għen lil teknologu tal-ikel kwalifikat fl-Estonja b'diversi snin ta' esperjenza professjonali f'dan il-qasam. Hu kien qed ifittex ir-rikonoxximent tal-kwalifiki professjonali tiegħu f'Ċipru, iżda l-awtoritajiet Ċiprijotti kienu jeħtieġu rikonoxximent akkademiku tad-diploma tiegħu. SOLVIT enfasizza li dan ma kienx konformi mar-regoli tal-UE li għandhom l-għan li jiffaċilitaw l-aċċess għas-suq tax-xogħol f'pajjiż ieħor. L-awtoritajiet Ċiprijotti rrikonoxxew dan, u aċċettaw il-kwalifiki Estonjani u mexxew bil-proċedura tar-rikonoxximent professjonali. Bis-saħħa ta' SOLVIT, il-kwalifiki ġew rikonoxxuti u l-applikant seta' jibda jaħdem fil-linja tax-xogħol tiegħu f'Ċipru. Id-Direttiva dwar it-test tal-proporzjonalità ġiet adottata fit-28 ta' Ġunju 2018 bħala waħda mill-erba' inizjattivi tal-Pakkett ta' Servizzi tal-2017. Id-data ta' skadenza għall-Istati Membri biex jimplimentaw ir-regoli l-ġodda kienet it-30 ta' Lulju 2020. Id-Direttiva għandha l-għan li tipprevjeni ostakli bla bżonn għall-aċċess għal u għall-eżerċizzju ta' attivitajiet regolati minn professjonisti, billi tirrikjedi li l-Istati Membri jivvalutaw il-proporzjonalità ta' kwalunkwe regolamentazzjoni ġdida tal-professjonijiet abbażi ta' sett komuni ta' kriterji, qabel l-adozzjoni ta' dik ir-regolamentazzjoni. Minbarra dan, id-Direttiva tikkontribwixxi għat-trasparenza tal-proċess tat-tfassil tar-regoli billi tirrikjedi li dawn il-valutazzjonijiet isiru b'mod pubbliku permezz tal-bażi tad-data tal-professjonijiet regolati. Titlob lill-Istati Membri biex jinfurmaw u jinvolvu kif xieraq lill-partijiet ikkonċernati rilevanti matul il-valutazzjoni tal-proporzjonalità. Barra minn hekk, l-Istati Membri jenħtieġ li jkomplu jimmonitorjaw il-proporzjonalità tar-regoli tagħhom wara l-adozzjoni u jikkunsidraw kwalunkwe żvilupp rilevanti bħall-innovazzjoni teknoloġika. Il-bażi tad-data dwar il-ksur Il-proċedura ta' ksur tal-UE Iċ-ċiklu ta' ksur ta' Diċembru Rakkomandazzjonijiet għar-riformi In-network SOLVIT